CELEX: 32018D0824
Language: hu
Date: 2018-06-04 00:00:00
Title: A Bizottság (EU) 2018/824 végrehajtási határozata (2018. június 4.) az Egyiptomból és az Ukrajnából származó ferroszilícium behozatalára vonatkozó dömpingellenes eljárás megszüntetéséről

5.6.2018   
            
            
               HU
            
            
               Az Európai Unió Hivatalos Lapja
            
            
               L 139/25
            
         A BIZOTTSÁG (EU) 2018/824 VÉGREHAJTÁSI HATÁROZATA
   (2018. június 4.)
   az Egyiptomból és az Ukrajnából származó ferroszilícium behozatalára vonatkozó dömpingellenes eljárás megszüntetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet) és különösen annak 9. cikke (1) bekezdésére,
   mivel:
   A.   AZ ELJÁRÁS MEGINDÍTÁSA
   
   
               (1)
            
            
               Az Európai Bizottság (a továbbiakban: Bizottság) 2017. augusztus 2-án dömpingellenes vizsgálatot indított az Egyiptomból és az Ukrajnából származó ferroszilícium Unióba irányuló behozatalára vonatkozóan, és az eljárás megindításáról értesítést tett közzé az Európai Unió Hivatalos Lapjában (2).
            
         
               (2)
            
            
               A vizsgálat azt követően indult, hogy az Euroalliages (a továbbiakban: panaszos) panaszt nyújtott be négy olyan uniós gyártó – konkrétan a Ferropem, a Ferroatlántica SL, az OFZ és a Huta Laziska SA – nevében, amelyeknek termelése a ferroszilícium teljes uniós termelésének több mint 90 %-át teszi ki. A panasz meggyőző bizonyítékot tartalmazott a kárt okozó dömpingre vonatkozóan, ami elegendőnek bizonyult az eljárás megindításához.
            
         
               (3)
            
            
               A Bizottság a vizsgálat megindításáról tájékoztatta a panaszost, az Egyiptomban és Ukrajnában működő ismert exportáló gyártókat, az ismert importőröket és felhasználókat, az érintettként ismert összes többi felet, valamint Egyiptom és Ukrajna képviselőit. Az érdekelt felek lehetőséget kaptak arra, hogy írásban ismertessék álláspontjukat és meghallgatást kérjenek az eljárás megindításáról szóló értesítésben megállapított határidőn belül.
            
         
               (4)
            
            
               A Bizottság 2017 decembere és 2018 februárja között ellenőrző látogatásokat tett a négy uniós gyártó, az egyiptomi és ukrajnai együttműködő exportáló gyártók, valamint egy exportáló gyártóval kapcsolatban álló uniós együttműködő importőr telephelyén.
            
         B.   A PANASZ VISSZAVONÁSA ÉS AZ ELJÁRÁS MEGSZÜNTETÉSE
   
   
               (5)
            
            
               2018. február 27-i e-mailjében a panaszos arról tájékoztatta a Bizottságot, hogy panaszát visszavonja.
            
         
               (6)
            
            
               Az alaprendelet 9. cikkének (1) bekezdésével összhangban a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.
            
         
               (7)
            
            
               A vizsgálat nem tárt fel olyan körülményt, amely arra utalna, hogy az eljárás megszüntetése sértené az Unió érdekeit. A Bizottság ezért úgy ítélte meg, hogy a jelenlegi vizsgálatot meg kell szüntetni.
            
         
               (8)
            
            
               A Bizottság az érdekelt feleket ennek megfelelően tájékoztatta, és lehetőséget biztosított számukra észrevételeik megtételére. A Bizottsághoz azonban nem érkeztek olyan észrevételek, amelyek igazolnák, hogy az eljárás megszüntetése sértené az Unió érdekeit.
            
         
               (9)
            
            
               A Bizottság ennélfogva megállapítja, hogy az Egyiptomból és az Ukrajnából származó ferroszilícium – egy legalább 20 tömegszázalék, de legfeljebb 96 tömegszázalék szilíciumtartalommal és legalább 4 tömegszázalék vastartalommal rendelkező ferroötvözet – Unióba irányuló behozatalára vonatkozóan indított dömpingellenes eljárást intézkedések bevezetése nélkül meg kell szüntetni.
            
         
               (10)
            
            
               Ez a határozat összhangban van az alaprendelet 15. cikkének (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A Bizottság megszünteti az Egyiptomból és az Ukrajnából származó, jelenleg a 7202 21 00, 7202 29 10 és 7202 29 90 KN-kódok alá tartozó ferroszilícium – egy legalább 20 tömegszázalék, de legfeljebb 96 tömegszázalék szilíciumtartalommal és legalább 4 tömegszázalék vastartalommal rendelkező ferroötvözet – behozatalára vonatkozó dömpingellenes eljárást.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2018. június 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2016.6.30., 21. o.
   
   
      (2)  HL C 251., 2017.8.2., 5. o.